
A 3D echocardiográfiával validált mitrális regurgitáció súlyosságát leíró TTE paraméter azonosítása

Bevezetés: A mitralis regurgitáció (MR) súlyosságának megítélése a hagyományos kétdimenziós (2D) képalkotás alkalmazásával nehéz a technikai korlátok miatt. Ezen mutat túl a háromdimenziós (3D) transoesophagealis echo (TEE) nyújtotta vena contracta area (VCA), melynek pontosságát az MR súlyosságának meghatározásában már korábbi kutatások validálták. Arról azonban nincs adat, hogy TEE vizsgálat nélkül, mely 3D-s és Doppler alapú transthoracális echocardiográfiás (TTE) módszer határozza meg leginkább az MR súlyosságát. Célunk volt tehát a VCA-t meghatározó TTE paraméterek azonosítása.
Módszerek: A vizsgálatba retrospektív módon választottunk 16 beteget, akik 2022 tavaszán MR miatt intervenció elbírálása miatt érkeztek a DE KK Kardiológiai és Szívsebészeti Klinika strukturális ambulanciájára vizsgálatra. A betegeknél komplex 2D és 3D TTE és TEE vizsgálat történt. Ennek során mérésre kerültek az irányelvben javasolt, a multiparametrikus MR súlyosság megítélésére használt értékek: a bal pitvari (maximális volumen – LAVi max; minimális volumen – LAVi min) és kamrai volumenek (végdiastolés volumen – EDVi; végsystolés volumen – ESVi), a mitrális beáramlási görbe E hullámnak sebessége (E), valamint ennek és a laterális anulus e hullám sebességének a hányadosa (E/e), a mitrális beáramlási és az aorta kiáramlási Doppler sebesség-index (MV DVI). A Doppler alapú sebességérték felhasználásával kalkuláltuk az aorta kiáramlási stroke volument (LVOT SV) és a mitrális beáramlási térfogatot (MV SV), valamint regurgitációs volument (MV RegVol).
Eredmények: A vizsgált betegcsoportba 9 férfi és 7 nő került. Az átlagéletkor: 76[image: ]9 év volt. MR etiológia szerint 7 betegnél primer MR-t, míg 9 esetben funkcionális MR-t lehetett azonosítani. A VCA 0,83[image: ]0,47 cm2-nek adódott. A mért értékek közül a pitvari volumenek (LAVi max: 64[image: ]34 ml; LAVi min: 54[image: ]30 ml; r=0,58, p=0,02 vs. r=0,53, p=0,03), az E (120[image: ]37 cm/s; r=0,62, p=0,17) és az MV DVI (1,42[image: ]0,37; r=0,66; p=0,01) mutatott a VCA-val szignifikáns korrelációt. A multiparametrikus regressziós analízis a VCA független prediktoraként a MV DVI-t azonosította. Ennek alapján a Doppler alapú sebességérték felhasználásával kalkulált MV RegVol (107[image: ]72 ml) korrelációja a VCA-val jónak adódott (r=0.68; p=0,008).
Következtetések: A TTE vizsgálat során mérhető mitrális beáramlási és az aorta kiáramlási Doppler sebességek alapján számolható regurgitációs volumen érték alkalmasnak mutatkozik a mitrális regurgitáció súlyosságának meghatározására.

